24 พฤษภาคมของทุกปี เป็นวันป่าชุมชนแห่งชาติ รวมพลังชาวไทย ปกป้องมรดกชาติ เพิ่มรายได้
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการนโยบายป่าชุมชน (คนช.) ครั้งที่ 1/2564 ผ่านระบบ Video Conference ที่ประชุมรับทราบความคืบหน้าการจัดทำร่างกฎหมายอนุบัญญัติที่ออกตามความใน พ.ร.บ.ป่าชุมชน เมื่อ 24 พฤษภาคม 2562 และมีผลบังคับใช้แล้ว จำนวนรวม 15 ฉบับ จาก 28 ฉบับ ซึ่งจะช่วยให้การบริหารจัดการป่าชุมชนมีประสิทธิภาพต่อไป พร้อมเห็นชอบกำหนดให้วันที่ 24 พฤษภาคมของทุกปี เป็น"วันป่าชุมชนแห่งชาติ" โดยมีความมุ่งหมายให้บุคคลและชุมชนได้ประโยชน์จากป่าชุมชน ดูแลรักษาและจัดการป่าชุมชนร่วมกับรัฐ เพื่อป้องกันการตัดไม้โดยผิดกฎหมายและการบุกรุกทำลายพื้นที่ป่า เพื่อรักษาและฟื้นฟูทรัพยากรธรรมชาติ สิ่งแวดล้อมและความหลากหลายทางชีวภาพในป่าให้อยู่ในสภาพที่สมบูรณ์ และคงอยู่เป็นมรดกทางธรรมชาติของประเทศและของมนุษยชาติสืบไปพลเอก ประวิตร กล่าวว่า โครงการป่าชุมชน นับเป็นนโยบายสำคัญเร่งด่วนของรัฐบาลเพื่อฟื้นฟูสภาพป่าเพื่อให้คนอยู่กับป่าได้อย่างเกื้อกูลและยั่งยืน โดยกรมป่าไม้ ถือเป็นหน่วยงานรับผิดชอบหลักที่ต้องบริหารจัดการป่าอย่างมีส่วนร่วมของทุกภาคส่วน ภายใต้กฎหมายที่กำหนดและให้ชุมชนสามารถพึ่งพิงป่าชุมชน ลดรายจ่าย/เพิ่มรายได้ให้กับครอบครัว ซึ่งจะทำให้เศรษฐกิจท้องถิ่นดีขึ้น รองรับสถานการณ์วิกฤตโควิด-19 ในขณะนี้ และได้กำชับให้กรมป่าไม้ จะต้องสร้างการรับรู้/ความเข้าใจให้กับชุมชน อย่างถ่องแท้ ในการมีส่วนร่วมและประโยชน์ที่จะได้รับตามเจตนารมณ์ของกฎหมายต่อไปด้วย